Diari Oficial de la Generalitat Valenciana


Sumari del DOGV 8196, del 22-12-2017 (2017/11095)

RESOLUCIÓ conjunta d'11 de desembre de 2017, de la Conselleria d'Educació, Investigació, Cultura i Esport i de la Conselleria de Sanitat Universal i Salut Pública, per la qual s'habiliten, amb caràcter experimental, unitats educatives terapèutiques / hospitals de dia infantil i adolescent (UET/HDIA) per a la resposta integral a l'alumnat amb necessitats educatives especials derivades de trastorns greus de salut mental, i es regula el seu funcionament per al curs escolar 2017-2018.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8196

Data del DOGV
:   22-12-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/11082


Data del document
:   11-12-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Investigació, Cultura i Esport
    * Conselleria de Sanitat Universal i Salut Pública
    * centre d'ensenyament

RESOLUCIÓ conjunta d'11 de desembre de 2017, de la Conselleria d'Educació, Investigació, Cultura i Esport i de la Conselleria de Sanitat Universal i Salut Pública, per la qual s'habiliten, amb caràcter experimental, unitats educatives terapèutiques / hospitals de dia infantil i adolescent (UET/HDIA) per a la resposta integral a l'alumnat amb necessitats educatives especials derivades de trastorns greus de salut mental, i es regula el seu funcionament per al curs escolar 2017-2018. [2017/11552]  
  
  
Vivim en una societat diversa, en la qual totes les persones som diferents i úniques, però disposem dels mateixos drets i de les mateixes obligacions com a ciutadans i ciutadanes. Per aquesta raó, és necessari que les administracions i els serveis públics situen com a eix central de les seues polítiques totes les actuacions que siguen possibles per fer efectiu el principi d'equitat i garantir la inclusió social de totes les persones en els diversos àmbits en què es desenvolupa la seua vida, en condicions d'igualtat i no discriminació, prestant especial atenció a aquelles que es troben en situació de major vulnerabilitat o en risc d'exclusió, i que, per tant, requereixen una especial consideració.  
  
Per la seua banda, l'escola és un reflex de la societat, i per extensió, de la seua diversitat. Per això, també és un repte fonamental del sistema educatiu donar resposta a les necessitats de tot l'alumnat i assegurar que les circumstàncies personals, socials, econòmiques i de diversa índole no siguen un obstacle per al seu màxim desenvolupament acadèmic, personal, afectiu, social i cívic. L'escola inclusiva assumeix que cada alumne i cada alumna té necessitats singulars, algunes de les quals requereixen mesures i suports en diferent nivell d'amplitud i intensitat, transitòriament o al llarg de tota la seua escolaritat.  
Entre l'alumnat amb major risc d'exclusió es troba aquell que presenta necessitats derivades de greus problemes de salut mental i que necessita respostes de major amplitud i especificitat, les quals poden comportar, entre altres, la posada en marxa d'actuacions integrals, coordinades, flexibles i multidisciplinàries que permeten abordar aquestes problemàtiques des de l'inici i des dels diferents àmbits, posant especial èmfasi en la prevenció, la detecció primerenca i la intervenció al més aviat possible, a fi de reduir els factors de risc, mitigar l'impacte de les possibles seqüeles i facilitar la inclusió escolar i social d'aquest alumnat.  
La Llei 12/2008, de 3 de juliol, de protecció integral de la infància i l'adolescència de la Comunitat Valenciana, preveu la creació d'unitats educativoterapèutiques per part de les conselleries competents en matèria d'educació i sanitat, que han d'actuar des d'una perspectiva integradora amb mitjans d'ajuda de caràcter especialitzat, de suport sociopedagògic i d'atenció psicoterapèutica, i planificar la seua intervenció sota dues premisses:  
1. La pertinença del menor o la menor al seu grup natural o unitat de referència.  
2. L'atenció adequada per a cada cas, que implique actuacions tècniques professionals específiques i el seguiment de la seua evolució, tant en el treball específic com en la dinàmica d'integració al seu grup natural i sempre en coordinació amb la seua família o representants legals.  
  
Des de l'àmbit educatiu, el Decret 39/2008, de 4 d'abril, sobre la convivència en els centres docents, en l'article 9, estableix la possibilitat d'implantar, en els centres docents, unitats específiques per a atendre de forma integral l'alumnat amb trastorns permanents o temporals de la personalitat o de la conducta, que faciliten una atenció especialitzada per a la seua integració social.  
Des de l'àmbit sanitari, l'Estratègia Autonòmica de Salut Mental 2016-2020 inclou, entre les seues actuacions prioritàries, la implantació d'hospitals de dia infantil i adolescent per a l'atenció als menors i a les menors amb problemes greus de salut mental, així com el foment de les estratègies necessàries entre tots els agents implicats perquè puguen desenvolupar-se les intervencions de manera eficient, i que, atenent els principis del model comunitari, es garantisca una atenció transversal i multisectorial que fomente la inclusió en els entorns comunitaris.  
  
L'objectiu d'aquestes unitats educativoterapèutiques és que l'alumnat amb aquesta problemàtica reba l'adequada atenció integral, sanitària i educativa, que permeta la seua evolució positiva, la incorporació al centre educatiu de referència amb els suports necessaris i, en última instància, la seua inclusió social, que és el fi últim de les polítiques inclusives dutes a terme per la Generalitat Valenciana.  
D'altra banda, la Resolució d'11 de desembre de 2017 de la Conselleria d'Educació, Investigació, Cultura i Esport i de la Conselleria de Sanitat Universal i Salut Pública per la qual es dicten instruccions per a la detecció i l'atenció precoç de l'alumnat que puga presentar un problema de salut mental, estableix la forma de coordinació entre els centres d'educació i els centres de salut i unitats de salut mental infantil i adolescent (USMIA) per garantir una atenció integral i unificada en base a les necessitats de l'alumnat amb aquestes problemàtiques.  
  
Prenent tot això com a base, i en virtut de les competències atribuïdes en els seus respectius reglaments orgànics i funcionals, el director general de Política Educativa, de la Conselleria d'Educació, Investigació, Cultura i Esport, i el director general d'Assistència Sanitària, de la Conselleria de Sanitat Universal i Salut Pública, resolen:  
Determinar l'habilitació, amb caràcter experimental, d'unitats educatives terapèutiques/hospitals de dia infantil i adolescent per a la resposta integral a l'alumnat amb necessitats educatives especials derivades de trastorns greus de salut mental, i regular el seu funcionament per al curs 2017-2018.  
  
Índex  
Primer. Denominació i definició  
Segon. Objecte i àmbit d'aplicació  
Tercer. Destinataris  
Quart. Finalitat i objectius  
Cinqué. Organització  
Sisé. Detecció i identificació  
Seté. Derivació i admissió  
Huité. Pla terapèutic  
Nové. Alta en la UET/HDIA  
Deu. Personal  
Onze. Formació  
Dotze. Seguiment i avaluació  
Tretze. Protecció de dades de caràcter personal  
Catorze. Autorització d'unitats  
Quinze. Calendari d'aplicació  
  
Primer. Denominació i definició  
1. Les unitats específiques per a la resposta a l'alumnat amb necessitats educatives especials derivades de trastorns greus de salut mental es denominen unitats educatives terapèutiques/hospitals de dia infantil i adolescent, d'ací endavant UET/HDIA, considerant les terminologies adoptades en l'àmbit educatiu i en l'àmbit sanitari respectivament.  
  
2. Aquestes unitats es conceben com a centres de recursos d'atenció integral, multiprofessional i especialitzada per a la resposta educativa i sanitària a l'alumnat amb trastorns greus de salut mental per als quals les mesures i els suports generals i específics disponibles en el centre no són suficients ni adequats.  
  
Segon. Objecte i àmbit d'aplicació  
1. L'objecte d'aquesta resolució és l'habilitació, amb caràcter experimental, d'UET/HDIA per a donar resposta integral a l'alumnat amb necessitats educatives especials derivades de trastorns greus de salut mental que necessiten, de forma temporal, tractaments intensius en un mitjà estructurat, i regular el seu funcionament per al curs 2017-2018.  
2. L'àmbit d'aplicació són els centres docents públics de la Comunitat Valenciana ubicats en un radi al voltant de 30 km de la UET/HDIA que escolaritzen alumnat que complisca els requisits especificats en l'apartat tercer d'aquesta resolució.  
  
Tercer. Destinataris  
1. L'alumnat susceptible de rebre suport en les UET/HDIA és aquell que reunisca els requisits següents:  
a) Presentar un trastorn mental greu diagnosticat per les unitats de salut mental infantil i adolescent (USMIA) que derive en necessitats educatives especials.  
b) Cursar ensenyaments d'Educació Secundària fins als díhuit anys o, excepcionalment, cinqué o sisé d'Educació Primària.  
c) Estar matriculat en centres docents que complisquen els requisits especificats en l'apartat segon d'aquesta resolució.  
d) Rebre atenció i seguiment per la USMIA.  
2. Els menors o les menors d'edats compreses entre els setze i díhuit anys que no estiguen escolaritzats i que presenten problemes greus de salut mental també podran ser beneficiaris de la intervenció en les UET/HDIA, quan la comissió d'admissió referida en l'apartat cinqué d'aquesta resolució determine que aquesta mesura és la més adient per a donar resposta a les seues necessitats. En aquest cas, l'alumnat haurà de matricular-se en un centre docent públic, a fi d'afavorir la seua reincorporació al sistema educatiu i incrementar d'aquesta manera les possibilitats d'obtenir una titulació que facilite la seua inclusió sociolaboral.  
  
3. No és objecte d'atenció en la UET/HDIA l'alumnat que estiga en alguna de les situacions següents:  
a) Discapacitat intel·lectual o deteriorament cognitiu greu.  
b) Trastorn d'abús de substàncies com a diagnòstic principal.  
c) Problemàtiques socials en absència de problema mental greu o que no siguen conseqüència d'aquest.  
d) Altres trastorns que tinguen dispositius d'atenció propis i específics.  
  
Quart. Finalitat i objectius  
1. La finalitat de les UET/HDIA és facilitar, amb caràcter temporal, una atenció integral -educativa, sanitària i social- a l'alumnat amb trastorns greus de salut mental, per a assegurar la seua continuïtat en el procés d'aprenentatge, el desenvolupament personal, emocional, social i laboral, i aconseguir una qualitat de vida independent i plena.  
2. Els objectius principals de les UET/HDIA són els següents:  
a) Implementar un pla terapèutic adaptat a les necessitats de cada alumne o alumna.  
b) Afavorir l'adquisició per part de l'alumnat de les competències i les habilitats necessàries que li faciliten l'adequada inclusió en el centre on està matriculat i en el seu context sociocomunitari.  
c) Minimitzar l'impacte de les possibles seqüeles del procés patològic sobre el nivell de competència personal i social, i evitar el desfasament escolar que puga derivar-se'n.  
d) Assegurar la continuïtat de les intervencions terapèutiques mentre siga necessari, dins i fora de la unitat.  
e) Promoure la col·laboració i el suport de la família en el procés educatiu de l'alumnat, i facilitar les orientacions i l'acompanyament necessari.  
f) Garantir la transició i l'adaptació al centre i a la USMIA de referència, en finalitzar la seua estada temporal en la unitat.  
g) Donar suport, assessorament i acompanyament al professorat dels centres de referència de l'alumnat escolaritzat en aquestes unitats.  
h) Avaluar i detectar bones pràctiques clíniques, educatives i organitzatives que repercutisquen en la millora de l'èxit terapèutic, l'èxit escolar i la inclusió social d'aquest alumnat, per a la seua generalització a altres àmbits i entorns d'intervenció.  
  
Cinqué. Organització  
1. Les UET/HDIA estaran ubicades, durant el curs 2017-2018, en determinats centres públics d'educació especial i, als efectes d'intervenció i coordinació de la part clico-terapèutica del programa, estaran adscrites als departaments de salut o a les USMIA de la zona on estiguen ubicades.  
2. La ubicació de les unitats en centres d'educació especial es realitzarà sols als efectes administratius. Tot i que mantindran el mateix codi i el personal docent estarà adscrit a aquest, tindran un funcionament independent quant a personal, organització, espais i accés.  
  
3. La ràtio d'aquestes unitats serà, amb caràcter general, de quinze alumnes, que podran agrupar-se de manera flexible en diversos grups, tenint en compte la seua edat, circumstàncies personals i altres variables que els professionals de la UET/HDIA consideren. En determinades circumstàncies, podrà ampliar-se aquesta ràtio, atenent a les característiques de l'alumnat.  
4. L'alumnat rebrà suport educatiu i sanitari, de caràcter grupal i individual, en horari lectiu coincidint amb el calendari escolar. Fora del calendari escolar rebrà suport sanitari.  
5. En cadascuna de les UET/HDIA es constituirà una comissió d'admissió, que serà la responsable del procés d'admissió i d'alta de l'alumnat. Aquesta comissió, tot i que podrà comptar amb l'assessorament tècnic d'altre personal, vinculat o no a la unitat, estarà composta pels membres següents:  
a) El psiquiatre o la psiquiatra de l'equip de la UET/HDIA.  
b) L'orientador o orientadora de l'equip de la UET/HDIA.  
c) El psicòleg clínic o la psicòloga clínica de la UET/HDIA.  
d) L'inspector o la inspectora d'Educació assignat o assignada a la unitat.  
6. L'equip de la UET/HDIA elegirà un o una dels seus o de les seues membres perquè assumisca la coordinació de la unitat. La persona coordinadora serà nomenada per un període màxim de dos cursos escolars i realitzarà, sense perjuí de les tasques pròpies com a membre de l'equip, les funcions següents:  
a) Garantir les relacions de la UET/HDIA amb l'equip directiu del centre on està ubicada, amb els centres docents de referència de l'alumnat, els dispositius sanitaris i altres institucions no sanitàries implicades.  
  
b) Convocar i presidir les reunions de coordinació de l'equip.  
c) Complir i fer complir les directrius i els acords de funcionament.  
  
d) Garantir l'elaboració, el desenvolupament i el seguiment del pla terapèutic per a cada alumne o alumna.  
e) Garantir l'elaboració anual dels objectius de la UET/HDIA, incorporant-hi indicadors de procés i de resultats, i vetlar per la seua consecució.  
f) Garantir l'elaboració i la remissió de dades i documents de caràcter organitzatiu, epidemiològic, de gestió i d'avaluació, etc., que li siguen requerits.  
g) Garantir l'elaboració i remissió de la memòria anual.  
h) Assegurar una utilització i distribució eficaç dels recursos personals, materials i d'equipament existents en la UET/HDIA.  
i) Garantir la participació de tot el personal de la UET/HDIA en el procés de presa de decisions.  
j) Fomentar la formació dels professionals i la investigació.  
k) Formar part de la comissió interdepartamental de seguiment de les UET/HDIA referida en l'article dotze d'aquesta resolució.  
l) Assignar els casos als professionals de la UET/HDIA perquè coordinen els plans terapèutics de cada alumne o alumna.  
  
Sisé. Detecció i identificació  
1. La detecció i identificació de l'alumnat es realitzarà d'acord amb el que disposa la Resolució d'11 de desembre de 2017 de la Conselleria d'Educació, Investigació, Cultura i Esport i de la Conselleria de Sanitat Universal i Salut Pública per la qual es dicten instruccions per a la detecció i l'atenció precoç de l'alumnat que puga presentar un problema de salut mental.  
  
Seté. Derivació i admissió  
1. La proposta d'atenció en la UET/HDIA es realitzarà per la USMIA que tracte l'alumne o l'alumna, quan considere que, d'acord amb el seu pla terapèutic, aquesta és la mesura més adequada per donar resposta a les seues necessitats. La derivació es realitzarà mitjançant un informe adreçat a la comissió d'admissió de les UET/HDIA, acompanyat de l'autorització firmada per les famílies o representats legals.  
2. La comissió d'admissió de la UET/HDIA rebrà les sol·licituds i, després de valorar-les, emetrà un informe sobre la procedència de l'admissió en la unitat. En cas que no siga procedent, la comissió farà la proposta d'intervenció en el centre on estiga escolaritzat l'alumnat, indicant el tipus d'actuacions més adequades, els professionals de l'àmbit educatiu, sanitari i/o social implicats, la temporalització i la intensitat dels suports.  
3. Una vegada aprovada la incorporació de l'alumne o l'alumna a la UET/HDIA, haurà d'iniciar-se des del seu centre de referència la tramitació del corresponent dictamen d'escolarització, que ha de comptar amb la resolució favorable de la direcció territorial d'Educació, Investigació, Cultura i Esport, i amb la preceptiva audiència prèvia dels seus representants legals, tot ajustant-se al procediment i al model d'informe psicopedagògic que dispose la normativa vigent.  
4. L'alumnat estarà matriculat en la unitat, en la modalitat d'escolarització combinada amb el centre de referència, fins que, a judici de la comissió d'admissió, es considere que pot donar-se-li l'alta i retornar al seu centre, on mantindrà la reserva de plaça.  
  
Huité. Pla terapèutic  
1. A fi de planificar i coordinar les actuacions a desenvolupar en la UET/HDIA, l'equip multidisciplinari, concretarà o adaptarà per a cada alumne o alumna el seu pla terapèutic iniciat anteriorment, tot considerant la informació facilitada pel centre i la USMIA de referència, el menor o la menor, la família i, si és el cas, altres agents o serveis implicats en l'atenció a aquest alumnat.  
2. El pla terapèutic ha d'incorporar, entre altres, les necessitats i actuacions en l'àmbit educatiu, sanitari, social i familiar, així com les persones responsables del seu desenvolupament, la participació familiar, la temporalització, el seguiment i l'avaluació de les mesures educatives proposades. Per a cada pla es designarà un membre de l'equip responsable de la seua coordinació i seguiment.  
3. A fi de donar continuïtat al procés d'aprenentatge i facilitar la posterior reincorporació al centre de referència, s'articularan els mecanismes de coordinació necessaris entre els professionals de la UET/HDIA i del centre docent.  
4. L'avaluació curricular de l'alumnat es realitzarà conjuntament entre l'equip docent del centre de referència i el professorat d'àmbit de la UET/HDIA, amb l'assessorament, si és el cas, de l'especialista d'orientació educativa i altre personal de suport a la inclusió implicat. Els resultats de l'avaluació es consignaran en les actes d'avaluació del seu centre educatiu de referència en els mateixos termes que per a la resta de l'alumnat, tot considerant les adaptacions curriculars, i formaran part del seu expedient acadèmic.  
5. Almenys una vegada al trimestre, la persona que coordine cada pla terapèutic durà a terme reunions de seguiment amb la USMIA de referència de l'alumnat, l'especialista d'orientació educativa del centre de referència i l'especialista en treball social del servei psicopedagògic escolar, si n'hi ha i ha intervingut prèviament en el cas, en les quals podran participar també l'alumnat, la família i els altres professionals implicats, amb l'objecte de valorar l'evolució de l'alumne o l'alumna i la seua reincorporació al centre de referència.  
  
Nové. Alta en la UET/HDIA  
1. La incorporació de l'alumnat al centre de referència es planificarà conjuntament entre els equips de la UET/HDIA i el centre educatiu implicat, i tindrà un caràcter progressiu i flexible, a fi de facilitar la seua adaptació i la màxima participació en totes les activitats del centre. Aquest procés inclourà mesures de sensibilització i de formació en el centre i tindrà en compte l'alumnat, la família i l'entorn.  
  
2. Excepcionalment, atenent les circumstàncies personals, la història escolar o altres variables del context, podrà proposar-se la incorporació de l'alumne o de l'alumna a un altre centre educatiu diferent al centre de referència, sempre que això beneficie la seua adaptació i inclusió socioeducativa.  
3. Si l'alumne o l'alumna es troba en un canvi d'etapa, es realitzaran tots els procediments de transició i d'orientació, coordinats des del centre de referència amb la col·laboració dels professionals educatius de la UET/HDIA.  
4. La reincorporació a la USMIA de referència també serà planificada conjuntament amb la UET/HDIA i podrà tenir un caràcter progressiu.  
  
5. Una vegada incorporat l'alumnat al seu centre, l'especialista d'orientació educativa d'aquest realitzarà el seguiment educatiu i la seua USMIA el seguiment sanitari. Haurà d'haver necessàriament una coordinació entre aquests dos àmbits, amb l'objecte de valorar l'eficàcia del pla terapèutic i prendre decisions sobre la resposta educativa, sanitària i social més adequada en cada cas.  
  
  
Deu. Personal  
1. El personal de la UET/HDIA estarà format per un equip multidisciplinari, educatiu i sanitari, que treballarà de manera conjunta i coordinada.  
2. Per a l'equip educatiu, la Conselleria d'Educació, Investigació, Cultura i Esport proveirà el personal següent:  
a) Un mestre o una mestra especialista de pedagogia terapèutica.  
b) Un professor o una professora de l'especialitat corresponent per a impartir l'àmbit lingüisticosocial.  
c) Un professor o una professora de l'especialitat corresponent per a impartir l'àmbit cientificotecnològic.  
d) Un o una especialista d'orientació educativa.  
3. La provisió d'aquest personal es realitzarà preferentment per comissió de serveis d'entre aquell que dispose de la formació i les competències necessàries per a ocupar aquests llocs, que seran considerats d'especial dificultat.  
4. Quan siga possible, si les circumstàncies de l'alumnat, del professorat i dels centres ho permeten, les UET/HDIA i els centres on estiguen ubicades podran compartir recursos educatius personals i materials.  
  
5. En cas que es propose una intervenció de llarga durada en el centre públic on l'alumne o l'alumna estiga escolaritzat que implique suport educatiu directe, el qual no puga facilitar-se amb els o les professionals del centre ni de l'equip de la UET/HDIA, la Conselleria d'Educació, Investigació, Cultura i Esport, proveirà, amb caràcter temporal i itinerant, el personal necessari per a realitzar aquesta intervenció.  
  
6. Per a l'equip sanitari, la Conselleria de Sanitat Universal i Salut Pública proveirà, a temps total o parcial, el personal següent, que estarà adscrit al departament de salut o a la USMIA de la zona on estiga ubicada la unitat:  
a) Un o una especialista en psiquiatria.  
b) Un o una especialista en psicologia clínica.  
c) Un o una especialista en teràpia ocupacional.  
d) Un infermer o una infermera especialista en salut mental.  
e) Un o una especialista en treball social.  
7. Les funcions i condicions laborals del personal assignat a aquestes unitats vindran determinades per allò que dispose la normativa vigent en relació a la seua especialitat i lloc de treball, que s'hauran de concretar, prioritzar i organitzar per tal de facilitar una resposta multiprofessional i complementària a l'alumnat. A més de les funcions pròpies de la seua especialitat, desenvoluparan les funcions següents:  
a) Participar en l'elaboració del pla i de la memòria anual de funcionament de la unitat i en l'elaboració d'informes que des de l'Administració li siguen requerits.  
b) Col·laborar amb la resta de l'equip de la UET/HDIA en la planificació, disseny, implementació i avaluació del pla terapèutic.  
c) Participar en les reunions de coordinació de l'equip, amb les famílies, amb els centres educatius, els dispositius sanitaris i altres serveis, entitats o agents implicats en l'atenció a l'alumnat escolaritzat en la UET/HDIA.  
d) Realitzar actuacions de suport a l'alumnat en situacions de crisi o altres situacions en què siga requerida la seua intervenció.  
e) Participar en la intervenció educativa i sanitària amb l'alumnat que presenta trastorns greus de salut mental i que no necessite l'atenció en la UET/HDIA, així com en l'assessorament al professorat, els equips docents i els especialistes d'orientació educativa del centre on estiga escolaritzat.  
f) Desenvolupar, de forma complementària, accions preventives o d'acompanyament en els centres educatius.  
  
Onze. Formació  
1. La Conselleria de Sanitat Universal i Salut Pública facilitarà la formació als professionals de la UET/HDIA, a través dels plans de formació de l'Escola Valenciana d'Estudis de la Salut (EVES) i/o dels departaments de salut corresponents.  
2. La Conselleria d'Educació, Investigació, Cultura i Esport facilitarà la formació necessària als professionals de l'àmbit educatiu de la UET/HDIA i dels centres docents, a través del Servei de Formació del Professorat.  
3. Els professionals de l'equip de la UET/HDIA, conjuntament amb els dispositius sanitaris i educatius del sector, facilitaran orientacions i assessorament als centres docents que escolaritzen alumnat amb trastorns mentals greus, mitjançant accions informatives, formatives o de sensibilització dirigides a tota la comunitat educativa.  
  
Dotze. Seguiment i avaluació de les UET/HDIA  
1. La Conselleria d'Educació, Investigació, Cultura i Esport i la Conselleria de Sanitat Universal i Salut Pública designaran dues persones, una per cada conselleria, que seran el referent per a la coordinació de les UET/HDIA des de l'Administració.  
2. A fi de realitzar el seguiment de les UET/HDIA per part de les conselleries implicades, es crearà una comissió interdepartamental constituïda pels membres següents:  
- La persona coordinadora i el personal de la Conselleria d'Educació, Investigació, Cultura i Esport implicats en la gestió de les UET/HDIA, designats per la Direcció General de Política Educativa.  
- La persona coordinadora de les UET/HDIA i el personal de la Conselleria de Sanitat Universal i Salut Pública implicats en la gestió de les UET/HDIA, designats per la Direcció General d'Assistència Sanitària.  
- Els inspectors i les inspectores d'Educació assignats a les unitats.  
  
- Les persones coordinadores de cada unitat referides en l'apartat cinquè d'aquesta resolució.  
3. La comissió interdepartamental de seguiment tindrà les funcions següents:  
a) Proposar i revisar els criteris d'organització i funcionament.  
  
b) Elaborar la proposta d'instruccions d'organització i funcionament per a cada curs escolar.  
c) Dissenyar els indicadors d'avaluació de processos i de resultats, i el model de memòria anual.  
d) Analitzar les dades relatives a l'alumnat i funcionament de la unitat, i elaborar informes amb les conclusions d'aquestes anàlisis.  
e) Realitzar el seguiment i la valoració anual, per tal d'establir les modificacions que es consideren necessàries.  
f) Proposar la creació, supressió o modificació d'unitats.  
g) Fomentar l'intercanvi d'experiències, la difusió de bones pràctiques i el treball en xarxa en relació a la intervenció amb l'alumnat amb problemes greus de conducta.  
h) Qualsevol altra funció que li siga encomanada per part de les direccions generals implicades.  
4. La comissió de seguiment es reunirà, almenys, dues vegades al llarg del curs escolar i podrà incorporar altres membres, a proposta de les direccions generals implicades.  
5. En finalitzar el curs escolar, els equips de la UET/HDIA faran una avaluació dels processos i dels resultats aconseguits a partir dels objectius i indicadors proposats, i redactaran una memòria final amb les conclusions, la qual posaran a disposició de la comissió interdepartamental de seguiment a través de la persona coordinadora de cada unitat.  
  
6. L'inspector o la inspectora d'Educació assignat a cada unitat, supervisarà, avaluarà i emetrà els corresponents informes en relació al funcionament de les UET/HDIA, dins l'àmbit de les seues competències.  
  
Tretze. Protecció de dades de caràcter personal  
1. En allò referent a la protecció de dades de caràcter personal s'aplicarà el Reglament (UE) 2016/679 del Parlament Europeu i del Consell de 27 d'abril de 2016 relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (RGPD); la Llei orgànica 15/1999, de 13 de desembre, de protecció de dades de caràcter personal (LOPD) (aplicable fins al 25.05.2018); el Reial decret 1720/2007, de 21 de desembre, pel qual s'aprova el Reglament de desplegament de la Llei orgànica 15/1999, de 13 de desembre, de protecció de dades de caràcter personal (RLOPD); així com de les disposicions que en matèria de protecció de dades es troben en vigor al moment de publicar-se aquesta resolució o que puguen estar-ho durant la seua vigència.  
2. La informació que es facilitarà serà la necessària, suficient i rellevant perquè l'altra part puga realitzar la seua intervenció, tot assegurant la protecció de la intimitat i la confidencialitat de les dades referides a les famílies i a les persones.  
  
Catorze. Autorització d'unitats  
1. Correspon a la Direcció General de Política Educativa, de la Conselleria d'Educació, Investigació, Cultura i Esport, autoritzar l'habilitació, modificació o supressió d'aquestes unitats, a proposta de la comissió interdepartamental de seguiment.  
2. Per al curs 2017/2018 s'autoritzen, amb caràcter experimental, les UET/HDIA ubicades en els centres educatius següents:  
- 11863860 CEE públic Tomàs Llàcer, Alcoi (Alacant)  
- 27904600 CEE públic Profesor Sebastián Burgos, València (València)  
- 16396770 CEE públic Castell Vell, Castelló de la Plana (Castelló)  
  
  
Quinze. Calendari d'aplicació  
La present resolució tindrà efectes durant el curs escolar 2017-2018.  
  
  
València, 11 de desembre de 2017.- El director general de Política Educativa: Jaume Fullana Mestre. El director general d'Assistència Sanitària: Rafael Sotoca Covaleda.